Dalink visiems širdies po lašą… 

Neužrakink širdies gerumui,
Dalink ją po mažutį lašą,
Visiems, kas tyli ir kas prašo,
Kas liūdi, ieško, ir kas laukia,
Kas kenčia, kas pagalbos šaukia,
Dalink visiems širdies po lašą.

Su auksiniu rudeniu ateina ir graži šventė. Sveikinam pagyvenusius žmones su jų branda, su išmintim, su pragyventais metais. Sveikinam pagyvenusius žmones, kurie visą savo širdies šilumą ir meilę išdalino savo vaikams ir anūkams, kurių veidus išvagojo raukšlės, o plaukai pasidabino sidabrine gija, kurie ir dabar kupini pasiaukojimo ir atsidavimo…

Jau tapo tradicija, kad Ukmergės jaunieji samariečiai nepamiršta apsilankyti Deltuvos senelių namuose ir pasveikinti senelių įvairių švenčių proga, praskaidrinti  jų dienas dainomis, šokiais, įteikti savo darbo su meile paruoštus sveikinimus.

Nenusižengėm šiai tradicijai ir dabar.

Su tarptautine pagyvenusių žmonių diena senelių sveikinti važiavo ,,Šilo” vid.mokyklos pirmokėliai ir jų nenuilstanti mokytoja, jaunųjų samariečių vadovė Meilutė Baškienė, tos pačios mokyklos Antakalnio pradinio ugdymo skyriaus pradinukai su savo mokytoja Edita Leleikiene ir šių eilučių autorė. Nors dar tik mėnuo, mokytojos sugebėjo su savo auklėtiniais paruošti nuotaikingą programėlę ir paruošti gražius sveikinimus. Seneliai plojo linksmoms vaikučių dainelėms, mankštino  kojas ir rankas, kai tvistą kartu su vaikučiais šoko ir darbuotojai.

"Šilo “vid. mokyklos Antakalnio pradinio ugdymo skyriaus pradinukai padainavo apie lietų, padeklamavo eilėraštukus ir padovanojo  seneliams gražius rudenius laiškelius, kuriuose linkėjo jiems  ramybės sapnuose, sveikatos,  kad jie nebūtų liūdni, o rudeninės saulutės spinduliai sušildytų jų širdis…

Samaritukų vadovė Meilutė Baškienė įteikė seneliams puikų rudeninį pačios keptą obuolių pyragą ir palinkėjo jiems sveikatos. 

Tikimės, kad seneliams ta valanda, praleista su vaikučiais, neprailgo. Kaip visada, jie laukia jaunųjų samaritukų vėl…

Iki pasimatymo seneliai!

Almira Molčanova
LSB Ukmergės skyriaus  biuro vadovė

